Document ID: 32014R0733

UREDBA KOMISIJE (EU) br. 733/2014
оd 24. lipnja 2014.
o izmjeni Uredbe (EZ) br. 1418/2007 o izvozu određenog otpada namijenjenog za oporabu u određene zemlje koje nisu članice OECD-a
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1013/2006 Europskog parlamenta i Vijeća od 14. lipnja 2006. o pošiljkama otpada (1), a posebno njezin članak 37.,
nakon savjetovanja s dotičnim zemljama,
budući da:
(1)
U skladu s člankom 37. Uredbe (EZ) br. 1013/2006 Komisija redovito ažurira Uredbu Komisije (EZ) br. 1418/2007 (2) o izvozu određenog otpada namijenjenog za oporabu u određene zemlje na koje se ne primjenjuje Odluka OECD-a o kontroli prekograničnog kretanja otpada (dalje u tekstu „Odluka OECD-a (3)”). Komisija je pisanim putem od svake zemlje na koju se ne primjenjuje Odluka OECD-a zatražila pisanu potvrdu da se otpad i mješavine otpada iz Priloga III. ili III.A Uredbi (EZ) br. 1013/2006, čiji izvoz nije zabranjen u skladu s člankom 36. te Uredbe, smije iz Europske unije izvoziti u tu zemlju na oporabu, kao i informacije o eventualnom postupku kontrole u odredišnoj zemlji koji pritom treba slijediti. Komisija je dobila odgovore iz sedamdeset i četiri zemlje. Prilog Uredbi (EZ) br. 1418/2007 trebalo bi izmijeniti kako bi se uzeli u obzir primljeni odgovori.
(2)
Vijeće OECD-a je 13. veljače 2013. potvrdilo mišljenje Odbora za politiku zaštite okoliša u pogledu usklađenosti Izraela s Odlukom OECD-a. Sukladno tomu, članak 37. stavak 2. Uredbe (EZ) br. 1013/2006 na tu se zemlju više ne primjenjuje i stoga je unos za Izrael potrebno izbrisati iz Priloga Uredbi (EZ) br. 1418/2007.
(3)
Novi Zeland je zemlja na koju se Odluka OECD-a primjenjuje. Stoga se na tu zemlju članak 37. Uredbe (EZ) br. 1013/2006 ne primjenjuje, a unos za Novi Zeland potrebno je izbrisati iz Priloga Uredbi (EZ) br. 1418/2007,
DONIJELA JE OVU UREDBU:
Članak 1.
Prilog Uredbi (EZ) br. 1418/2007 mijenja se u skladu s Prilogom ovoj Uredbi.
Članak 2.
Ova Uredba stupa na snagu četrnaestog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 24. lipnja 2014.

Labels: 3
5
20